Nóg aanklagte teen Oscar PistoriusOscar Pistorius. Foto: Werner Beukes/SAPA Oscar Pistorius, wat van die moord op sy meisie Reeva Steenkamp verdink word, staar nou twee ekstra aanklagte in die gesig. Die Nasionale Vervolgingsgesag (NVG) het Woensdag gesê dié aanklagte hou verband met die oortreding van sekere dele van die Wet op die Beheer van Vuurwapens. “Pistorius is vandag [Woensdag] oor die nuwe aanklagte ingelig. Ek is nie bereid om kommentaar te lewer oor die aard van die aanklagte nie,” het Nathi Mncube, ŉ woordvoerder van die NVG, gesê. Pistorius se moordverhoor begin in Maart volgende jaar in die Pretoriase hooggeregshof. Hy word daarvan verdink dat hy Steenkamp op Valentynsdag by sy huis in die ooste van Pretoria doodgeskiet het. Pistorius voer aan dit was ŉ ongeluk en dat hy haar vir ŉ inbreker aangesien het. Die verhoor behoort van 3 tot 20 Maart te duur. Volgens die aanvanklike aanklaglys gaan 107 getuies vir die staat getuig.